ভারতীয় তরুণদের মধ্যে স্টার্টআপ বা শুরুয়াতি ব্যবসার একটা প্রবণতা লক্ষ্য করা যাচ্ছে। যা অবশ্যই ইতিবাচক একটা দিক। কেউ-কেউ বড় মাপের সাফল্য পেয়েছেন, কেউ লড়াই চালাচ্ছেন। আবার একদল আছেন যারা শুরুয়াতি ব্যবসায় নামার কথা ভাবছেন। আইডিয়াকে কীভাবে বাস্তবে রূপ দেওয়া যায় তা নিয়ে তারা অনেকের সঙ্গে কথা বলছেন। শুরুয়াতি ব্যবসার খুঁটিনাটি জানার ও বোঝার চেষ্টা করছেন। শুরুয়াতি ব্যবসা যেমনই হোক, ছোট বা বড়, একটা জিনিস কিন্তু লাগবেই। পুঁজি বা ক্যাপিটাল। নিজের পকেটের জোরে ব্যবসা বহু ক্ষেত্রেই সম্ভব হয় না। তখন দরকার পড়ে একজন ইনভেস্টর বা বিনিয়োগকারীর। একজন বিনিয়োগকারী তখনই লগ্নিতে রাজি হবেন, যখন আপনার আইডিয়া তাঁর মনে ধরবে। এরপর লগ্নিতে রাজি হলে তিনি লিখিত বোঝাপড়া করবেন। এ প্রসঙ্গে স্টার্টআপ উদ্যোক্তাদের কিছু জিনিস মাথায় রাখা উচিত।